CELEX: 32019R1099
Language: sl
Date: 2019-06-27 00:00:00
Title: Izvedbena uredba Komisije (EU) 2019/1099 z dne 27. junija 2019 o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske

28.6.2019   
               
               
                  SL
               
               
                  Uradni list Evropske unije
               
               
                  L 175/14
               
            
         IZVEDBENA UREDBA KOMISIJE (EU) 2019/1099
         z dne 27. junija 2019
         o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1),
         ob upoštevanju Izvedbene uredbe Sveta (EU) št. 412/2013 z dne 13. maja 2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (2), ter zlasti člena 3 Izvedbene uredbe,
         ob upoštevanju naslednjega:
         A.   PREDHODNI POSTOPEK
         
         
                     (1)
                  
                  
                     Svet je 13. maja 2013 z Izvedbeno uredbo (EU) št. 412/2013 uvedel dokončno protidampinško dajatev na uvoz keramične namizne in kuhinjske posode (v nadaljnjem besedilu: posoda) s poreklom iz Ljudske republike Kitajske (v nadaljnjem besedilu: LRK).
                  
               
                     (2)
                  
                  
                     Glede na veliko število kitajskih proizvajalcev izvoznikov je Komisija v skladu s členom 17 Uredbe (EU) 2016/1036 izbrala vzorec, ki ga je treba preiskati.
                  
               
                     (3)
                  
                  
                     Svet je uvedel individualne stopnje dajatve na uvoz posode v razponu od 13,1 % do 23,4 % za vzorčene družbe in tehtano povprečno stopnjo dajatve v višini 17,9 % za druge sodelujoče družbe, ki niso bile vključene v vzorec. Poleg tega je bila uvedena dajatev v višini 36,1 % na uvoz posode od vseh drugih kitajskih družb.
                  
               
                     (4)
                  
                  
                     Seznam sodelujočih proizvajalcev izvoznikov iz Priloge I k Izvedbeni uredbi (EU) št. 412/2013 je bil spremenjen z Izvedbeno uredbo Komisije (EU) št. 803/2014 (3) in Izvedbeno uredbo Komisije (EU) 2017/2207 (4).
                  
               
                     (5)
                  
                  
                     V skladu s členom 3 Izvedbene uredbe (EU) št. 412/2013 se lahko člen 1(2) navedene uredbe spremeni tako, da se novemu proizvajalcu izvozniku odobri stopnja dajatve, ki se uporablja za sodelujoče družbe, ki niso vključene v vzorec, tj. tehtana povprečna stopnja dajatve v višini 17,9 %, če kateri koli novi proizvajalec izvoznik posode iz LRK Komisiji predloži zadostne dokaze.
                  
               B.   ZAHTEVEK ZA STATUS NOVEGA PROIZVAJALCA IZVOZNIKA
         
         
                     (6)
                  
                  
                     Družba Fujian Dehua Sanfeng Ceramics Co. Ltd (v nadaljnjem besedilu: vložnik) je maja 2018 vložila zahtevek za odobritev statusa novega proizvajalca izvoznika, pri čemer je trdila, da izpolnjuje vsa tri merila iz člena 3 Izvedbene uredbe (EU) št. 412/2013.
                  
               
                     (7)
                  
                  
                     Vložnik je Komisiji predložil izpolnjen vprašalnik, da bi utemeljil svojo trditev. Komisija je po analizi izpolnjenega vprašalnika zahtevala dodatne informacije in dokazila, ki jih je vložnik predložil.
                  
               C.   ANALIZA ZAHTEVKA
         
         
                     (8)
                  
                  
                     V zvezi s pogojem iz člena 3(a) Izvedbene uredbe (EU) št. 412/2013, tj. da vložnik v obdobju preiskave zadevnega izdelka ni izvažal v Unijo, je vložnik predložil svojo prodajno knjigo po mesecih za obdobje med letoma 2011 in 2017. Knjiga je pokazala, da je zadevni izdelek začel tržiti šele po obdobju preiskave, in sicer marca 2012. To dokazilo je potrdila mednarodna prodajna knjiga, v kateri je bilo navedeno, da je vložnik zadevni izdelek marca 2012 začel izvažati v ZDA in julija 2012 v Unijo (Francija).
                  
               
                     (9)
                  
                  
                     Na podlagi preverjanja računov in nadaljnje prodajne dokumentacije ni bilo najdenih dokazov, ki bi kazali na to, da se je zadevni izdelek izvažal v Unijo pred navedenimi datumi in/ali v obdobju preiskave. Zato je Komisija glede na razpoložljive informacije in dokumentacijo sklenila, da vložnik izpolnjuje merilo iz točke (a) člena 3 Izvedbene uredbe (EU) št. 412/2013.
                  
               
                     (10)
                  
                  
                     V zvezi s pogojem iz točke (b) člena 3 Izvedbene uredbe (EU) št. 412/2013 je Komisija ugotovila, da je imel lastnik vložnika do leta 2013 delež v dveh drugih družbah. Zahtevana in proučena je bila dokumentacija v zvezi z ustanovitvijo in poslovno dejavnostjo teh dveh povezanih družb, vključno z njunimi računovodskimi izkazi ter prodajnima in dobavnima knjigama. Zahtevana in proučena je bila dokumentacija v zvezi z ustanovitvijo in poslovno dejavnostjo teh dveh povezanih družb, vključno s prodajo in dobavo zadevnega izdelka. Na podlagi predložene dokumentacije niso bile ugotovljene nobene nadaljnje komercialne ali operativne povezave z izvozniki ali proizvajalci iz LRK, za katere veljajo protidampinški ukrepi. Eni od povezanih družb je bil leta 2017 dejansko odobren status novega proizvajalca izvoznika (5). Zato je Komisija sklenila, da je vložnik izpolnil pogoj iz točke (b) člena 3 Izvedbene uredbe (EU) št. 412/2013.
                  
               
                     (11)
                  
                  
                     V zvezi s pogojem iz točke (c) člena 3 Izvedbene uredbe (EU) št. 412/2013 je Komisija na podlagi predloženih dokumentarnih dokazil ugotovila, da je vložnik zadevni izdelek dejansko izvažal v Unijo po obdobju preiskave. Vložnik je predložil prodajne pogodbe, ki jih je podpisal s stranko v Nemčiji, skupaj z nadaljnjo prodajno dokumentacijo za posel oktobra 2017. Zato je Komisija sklenila, da je vložnik izpolnil pogoj iz točke (c) člena 3 Izvedbene uredbe (EU) št. 412/2013.
                  
               
                     (12)
                  
                  
                     Industrija Unije ni predložila nobenih dokazov/informacij, ki bi kazali, da vložnik ni izpolnil katerega koli od treh meril.
                  
               D.   SKLEP
         
         
                     (13)
                  
                  
                     Komisija je sklenila, da vložnik izpolnjuje tri merila, ki se zahtevajo, da se lahko šteje za novega proizvajalca izvoznika. Zato je sklenila, da bi bilo vložniku treba odobriti status novega proizvajalca izvoznika, zato bi bilo treba njegovo ime dodati na seznam sodelujočih družb, ki niso vključene v vzorec iz Priloge I k Izvedbeni uredbi (EU) št. 412/2013.
                  
               E.   RAZKRITJE
         
         
                     (14)
                  
                  
                     Vložnik in industrija Unije sta bila obveščena o bistvenih dejstvih in premislekih, na podlagi katerih se je štelo za primerno, da se stopnja protidampinške dajatve, ki se uporablja za nevzorčene sodelujoče kitajske proizvajalce izvoznike, odobri družbi Fujian Dehua Sanfeng Ceramics Co. Ltd.
                  
               
                     (15)
                  
                  
                     Strankam je bila dana možnost, da predložijo pripombe. Komisija ni prejela nobenih pripomb.
                  
               
                     (16)
                  
                  
                     Ukrepi iz te uredbe so v skladu z mnenjem odbora, ustanovljenega s členom 15(1) osnovne uredbe –
                  
               SPREJELA NASLEDNJO UREDBO:
         
            Člen 1
            V Prilogi I k Izvedbeni uredbi (EU) št. 412/2013 se na seznam sodelujočih kitajskih proizvajalcev izvoznikov, ki niso bili vključeni v vzorec, doda naslednja družba:
            
                        Družba
                     
                     
                        Dodatna oznaka TARIC
                     
                  
                        Fujian Dehua Sanfeng Ceramics Co. Ltd
                     
                     
                        C485 
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 27. junija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 176, 30.6.2016, str. 21.
         
            (2)  UL L 131, 15.5.2013, str. 1.
         
            (3)  Izvedbena uredba Komisije (EU) št. 803/2014 z dne 24. julija 2014 o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (UL L 219, 25.7.2014, str. 33).
         
            (4)  Izvedbena uredba Komisije (EU) 2017/2207 z dne 29. novembra 2017 o spremembi Izvedbene uredbe Sveta (EU) št. 412/2013 o uvedbi dokončne protidampinške dajatve in o dokončnem pobiranju začasne dajatve, uvedene na uvoz keramične namizne in kuhinjske posode s poreklom iz Ljudske republike Kitajske (UL L 314, 30.11.2017, str. 31).
         
            (5)  UL L 314, 30.11.2017, str. 31.